Martin Schulz

Martin Schulz (født 1955) er en tysk politiker (SPD). Han har vært borgermester i Würselen, medlem av Europaparlamentet fra 1994 til 2017, herunder parlamentets president fra 2012. Schulz var leder av SPD fra 2017 til 2018 og sitt partis kandidat som kansler ved valget i 2017.   

 Liv og virke 
 Bakgrunn 
Martin Schulz er yngst av fem søsken. Hans far Albert Schulz var politibetjent og kom fra en sosialdemokratisk innstilt gruvearbeiderfamilie. Hans mor Clara Schulz som var hjemmeværende husmor, ble født inn i en borgerlig familie, og var selv med på å stifte CDU i Würselen bei Achen.

Schulz gikk fra 1966 til 1974 på Heilig Geist Gymnasium i Würselen. Under et skolebesøk som 16-åring i Bordeaux oppdaget han sin kjærlighet til det franske språk. Schulz måtte avbryte gymnasstudiene på grunn av dårlige karakterer. Han drømte om å bli profesjonell fotballspiller, men måtte gi opp på grunn av en skade. En periode var han arbeidsledig, men gikk så fra 1975 til 1977 i lære som bokhandler. 

I perioden 1977 til 1982 arbeidet han for flere forlag og som bokhandler. Han drev fra 1982 til 1994 en egen bokhandel i Würselen. 

Schulz taler flytende engelsk, fransk, spansk, italiensk og nederlandsk. I tillegg har han sin egen rhinske dialekt. Han er tilhenger av FC Köln. Martin Schulz er gift med Inge Schulz, og har med henne en sønn Nico og en datter Lina.  

Da han var 24 år gammel slet han med alkoholproblemer og til og med selvmordstanker, men bestemte seg den 26. juni 1980 å begynne et nytt liv, og han har siden aldri mer drukket alkohol.

 Politisk karrière
Schulz ble medlem av SPD i 1974 og i 1999 medlem av partiets nasjonale styre. 32 år gammel ble han borgermester i Würselen, som den yngste i hele Nordrhein-Westfalen. Han hadde denne stillingen fra 1987 til 1998. 

Han var medlem av Europaparlamentet fra 1994 til 2017, hvor han representerte Det europeiske sosialdemokratiske parti. Etter europavalget i 2004 ble han leder av dette partiets fraksjon i Europaparlamentet. Han ble valgt som president av Europaparlamentet første gang i 2012 og gjenvalgt i 2014.

Schulz ble tildelt Karlsprisen i 2015.Karlsprisens internettside besøkt 13. desember 2014

SPDs landsmøte valgte 19. mars 2017 Martin Schulz som ny leder, med 100 % av stemmene. Han stiller i 2017 for første gang til valg til Forbundsdagen.

 Kontroverser 

 Berlusconi-hendelsen 
Den 2. juli 2003, en dag etter at statsminister Silvio Berlusconi fra Italia hadde overtatt ledelsen i EUs Ministerråd, svarte Berlusconi slik på et spørsmål fra Schulz:

«Signor Schulz, so che in Italia c'è un produttore che sta montando un film sui campi di concentramento nazisti: la suggerirò per il ruolo di kapò. Lei è perfetto!»

På norsk: «Herr Schulz, jeg kjenner en filmprodusent i Italia som holder på å lage en film om nazistenes konsentrasjonsleirer. Jeg vil anbefale Dem for rollen som Kapo. De er perfekt!»

Selv om Berlusconi påsto at dette bare hadde vært ironi,La Repubblica/esteri: Il duello verbale Schulz-Berlusconi førte hans kommentarer til vanskelige diplomatiske relasjoner mellom Tyskland og Italia.

 Referanser 

 Litteratur
 Margaretha Kopeinig, Vom Buchhändler zum Mann für Europa, 2016, Czernin Verlag, ISBN 978-3-7076-0584-6

 Eksterne lenker 




Kategori:SPD-politikere
Kategori:Tyske medlemmer av Europaparlamentet
Kategori:Medlemmer av Forbundsdagen
Kategori:Tyske borgermestere
Kategori:Personer fra Eschweiler
Kategori:Karlsprisen
Kategori:Europaparlamentets presidenter